Diari Oficial de la Generalitat Valenciana


Sumari del DOGV 3008, del 06-06-1997 (1997/7991)

ORDRE de 14 d'abril de 1997, de la Conselleria de Cultura, Educació i Ciència, per la qual es fa pública la convocatòria de subvencions als consells locals de joventut i associacions juvenils per a 1997, en matèria de voluntariat.
--------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3008

Data del DOGV
:   06-06-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/7991


Data del document
:   14-04-1997

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 14 d'abril de 1997, de la Conselleria de Cultura, Educació i Ciència, per la qual es fa pública la convocatòria de subvencions als consells locals de joventut i associacions juvenils per a 1997, en matèria de voluntariat.
  
La Llei de la Generalitat Valenciana 4/1989, de 26 de juny, sobre l'Institut Valencià de la Joventut, assenyala entre les funcions d'aquest organisme, fomentar i donar suport al voluntariat en favor de la joventut, i alhora proporcionar l'ajut econòmic per a la realització de les iniciatives i els projectes de les associacions juvenils inscrites en el Cens d'Associacions Juvenils i Entitats Prestadores de Serveis a la Joventut de la Comunitat Valenciana.
  
  
L'acció voluntària és una inquietud prioritària convertida avui en un dels instruments bàsics de participació social, per la qual cosa es considera convenient contribuir a l'ajuda i a la potenciació de les accions que en aquest camp realitzen les entitats juvenils.
  
Tot entenent que des del marc de l'associacionisme es canalitza l'esforç de voluntariat, ja que és allí on s'arrepleguen les necessitats i s'hi obtenen millors resultats, unint els esforços individuals i convertint-los en col·lectius i solidaris.
  
Per això i fent ús de les competències que em confereix l'article 35 de la Llei 5/1983 de la Generalitat Valenciana, de 30 de desembre, de Govern Valencià,
  
  
ORDENE
  
  
Primer
  
Es convoca concurs públic per a la concessió d'ajudes a consells locals de joventut, associacions juvenils i entitats prestadores de serveis a la joventut de la Comunitat Valenciana, per a 1997, en matèria de voluntariat, i s'aproven les bases que regeixen aquesta convocatòria i que figuren com a annex d'aquesta ordre.
  
  
  
Segon
  
L'import global màxim de les ajudes que es concediran serà de deu milions de pessetes (78.809.300 PTA), a càrrec del capítol IV, línia de subvenció 403/000/97, del pressupost de l'Institut Valencià de la Joventut per a 1997.
  
El valor màxim de cada ajuda no podrà superar la quantia de 500.000 pessetes.
  
  
DISPOSICIONS FINALS
  
  
Primera
  
Es faculta el director general de l'Institut Valencià de la Joventut perquè dicte les resolucions que calga per complir allò que disposa aquesta ordre.
  
  
Segona
  
Aquesta ordre entrarà en vigor el mateix dia de la seua publicació en el Diari Oficial de la Generalitat Valenciana.
  
  
Tercera
  
Contra aquesta ordre, que posa fi a la via administrativa, podrà interposar-se recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptadors a partir de la data de publicació d'aquesta ordre en el Diari Oficial de la Generalitat Valenciana. Per a la interposició del recurs serà requisit fer-ne comunicació prèvia a la Conselleria de Cultura, Educació i Ciència, segons el que disposa l'article 110.3 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
  
València, 14 d'abril de 1997
  
  
El conseller de Cultura, Educació i Ciència,
  
FRANCISCO E. CAMPS ORTIZ
  
  
  
Annex
  
  
Bases de la convocatòria
  
  
Primera. Beneficiaris
  
1. Podran sol·licitar subvenció, d'acord amb el que disposa aquesta convocatòria, els consells locals de joventut constituïts degudament i inscrits en el Registre de Consells Territorials de Joventut de la Comunitat Valenciana, i les entitats constituïdes legalment i inscrites en el Cens d'Associacions Juvenils i Entitats Prestadores de Serveis a la Joventut de la Comunitat Valenciana, en ambdós casos amb un marc local d'actuació en poblacions de fins 25.000 habitants.
  
  
Segona. Programes
  
1. Les subvencions contribuiran al finançament dels programes d'activitats i cobriran la diferència entre l'aportació de l'entitat sol·licitant i el pressupost total necessari per a la realització dels programes, fins un màxim del 40%, sense que puga excedir de 500.000 pessetes.
  
2. Es podrà sol·licitar subvenció per als programes específics de voluntariat que continguen projectes a desenvolupar, amb una incidència preferent en el sector juvenil, en les àrees següents:
  
- Àrea de serveis socials, en els camps de:
  
- minusvalidesa
  
- minories ètniques
  
- reclusos i exreclusos
  
- col·lectius de risc (drogodependència i marginació)
  
- joves marginats sense llar
  
- immigrants i emigrants
  
- joves malalts
  
- formació del voluntariat juvenil
  
- Àrea de defensa i protecció del medi ambient:
  
- projectes de prevenció en pro del medi ambient
  
- projectes de defensa de zones castigades
  
- formació del voluntariat juvenil mediambiental
  
3. No es concedirà subvenció a entitats amb els programes d'activitats següents:
  
- Aquelles que promoguen o justifiquen qualsevol forma de discriminació per raó de raça, sexe, religió o qualsevol altra que atente contra els drets fonamentals de la persona.
  
- Activitats amb finalitat lucrativa.
  
- Activitats que no estiguen adreçades a les àrees susdites.
  
  
- Aquelles que fomenten o puguen incitar, directament o indirectament, a l'ús de drogues, alcohol o tabac, o que en facen apologia del consum.
  
- Els programes que no reunisquen les característiques tècniques que n'asseguren la realització.
  
  
Tercera. Sol·licituds
  
1. Les sol·licituds es formularan necessàriament en l'imprès normalitzat que facilitarà l'Institut Valencià de la Joventut. La sol·licitud haurà d'anar acompanyada de la documentació següent:
  
  
- Fotocòpia del DNI del/de la president/a o representant legal.
  
  
- Programa específic de voluntariat que es desplegarà al 1997, el qual haurà d'incloure les característiques tècniques següents: personal responsable, infraestructures, periodicitat i descripció de les activitats, característiques dels beneficiaris, pressupost i llocs on es realitzaran les activitats, i aportació econòmica de l'entitat i/o dels participants.
  
- Projecte general de l'associació per al 1997.
  
- Pressupost detallat de l'associació que incloga ingressos i despeses per a 1997.
  
- Pressupost detallat del programa específic de voluntariat per al 1997.
  
- Memòria de les activitats realitzades al 1996, si s'escau.
  
  
- Un exemplar original de cadascuna de les publicacions realitzades des de l'1 de gener fins el 31 de desembre de 1996.
  
- Fotocòpia de la fitxa d'obertura del compte corrent o llibreta d'estalvis en la qual es sol·licita l'ingrés de la subvenció.
  
  
La documentació que no siga original haurà d'estar degudament confrontada.
  
Les entitats sol·licitants de subvenció podran presentar la sol·licitud i tota la documentació requerida al registre de l'Institut Valencià de la Joventut (c/ de l'Hospital, 11 i c/ Jeroni de Monsoriu, 19 de València); a les unitats territorials de l'Institut Valencià de la Joventut d'Alacant i Castelló; o per qualsevol dels mitjans que estableix l'article 38.4 de la Llei de Règim Jurídic de les Administracions Públiques i del Procediment Administratiu Comú.
  
  
2. El termini de presentació de sol·licituds serà d'un mes comptador a partir del mateix dia de la publicació d'aquesta ordre en el Diari Oficial de la Generalitat Valenciana.
  
D'acord amb la Instrucció 6/96 de la Secretaria General, quan el termini acabe en dies que, encara que no siguen festius, siguen inhàbils, com també els dissabtes i els dies 24 i 31 de desembre, o qualsevol altre que reglamentàriament es declare com a tal, s'entendran prorrogats fins el primer dia hàbil següent.
  
3. Si les sol·licituds no reuniren els requisits i/o la documentació exigits en el punt 1 d'aquesta base, es requerirà l'entitat interessada perquè en el termini de deu dies n'esmene els defectes, tot prevenint-la que, altrament, se li arxivarà la sol·licitud sense cap tràmit més, segons estableix l'article 71.1 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú.
  
  
Quarta. Comissió avaluadora i resolució de la convocatòria
  
1. Correspon al director general de l'Institut Valencià de la Joventut la resolució d'aquesta convocatòria, a proposta d'una comissió avaluadora integrada per:
  
- El cap del Servei de Participació Juvenil de l'Institut Valencià de la Joventut.
  
- Dos tècnics de l'Institut Valencià de la Joventut, designats pel director general.
  
- Tres representants del Consell de la Joventut de la Comunitat Valenciana.
  
- Un funcionari de l'Institut Valencià de la Joventut, que actuarà com a secretari, amb veu i sense vot.
  
El règim jurídic que regularà aquesta comissió avaluadora serà el de la llei 30/92 de 26 de novembre de Règim Jurídic de les Administracions Públiques i del Procediment Administratiu Comú.
  
  
2. Per a la concessió de subvenció es valorarà prioritàriament:
  
- L'aportació econòmica de l'entitat al desplegament del programa
  
- La incidència social de l'entitat i del projecte
  
- La qualitat tècnica del projecte
  
- El nombre de voluntaris participants
  
- La viabiliatat del projecte
  
3. La resolució d'aquesta convocatòria es realitzarà en el termini màxim de tres mesos comptadors a partir de l'acabament del termini de presentació de sol·licituds, i s'entendran desestimades si no recau resolució expressa dins d'aquest termini.
  
Contra la resolució podrà interposar-se recurs ordinari davant de la Conselleria de Cultura, Educació i Ciència en el termini d'un mes.
  
Cinquena. Obligacions dels beneficiaris
  
1. Els beneficiaris de les subvencions hauran de complir les obligacions següents:
  
a) Realitzar l'activitat o adoptar el comportament que fonamenta la concessió de la subvenció.
  
b) Acreditar davant de l'IVAJ la realització de l'activitat o l'adopció del comportament, i també el compliment dels requisits i les condicions que determine la concessió o gaudi de l'ajut.
  
  
c) Quant a les subvencions i ajudes concedides, sotmetre's a les actuacions de control financer que corresponen a la Intervenció General.
  
d) Comunicar a l'IVAJ l'obtenció de subvencions o ajudes per a la mateixa finalitat procedent de qualssevulla administracions o ens públics.
  
e) Comunicar les modificacions que es produïsquen en el desplegament del programa subvencionat.
  
f) Admetre la presència de supervisors de l'Institut Valencià de la Joventut.
  
g) Consignar, en les publicacions relatives al programa, que l'entitat ha estat subvencionada per l'Institut Valencià de la Joventut.
  
2. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de la concessió.
  
3. L'import de les subvencions rebudes en cap cas no podrà ser de tal quantia que, aïlladament o en concurrència amb subvencions o ajudes d'altres administracions públiques o d'ens públics o privats, supere el cost de l'activitat que desplegarà la persona beneficiària.
  
En aquest cas, quan la subvenció principal siga l'atorgada per la Generalitat Valenciana, procedirà el reintegrament de l'excés obtingut sobre el cost de l'activitat desplegada.
  
  
Sisena. Justificació i pagament
  
Les entitats a les quals s'haja concedit la subvenció la rebran després de la justificació de la finalitat d'aquella, mitjançant la presentació, fins el 30 de novembre de 1997, dels documents següents:
  
  
a) Memòria de les activitats del projecte subvencionat.
  
b) Certificat del tresorer de l'entitat, on es faça constar que l'import de la subvenció està registrat com a ingrés previst.
  
c) Certificat de l'Agència Tributària i de la Conselleria d'Economia i Hisenda, que acredite que l'entitat es troba al corrent de les seues obligacions tributàries en el moment de finalitzar el termini de presentació de sol·licituds.
  
d) Certificat de la Seguretat Social corresponent que acredite que l'entitat es troba al corrent de les seues obligacions en el moment de finalitzar el termini de presentació de sol·licituds.
  
2. L'incompliment de la justificació de la subvenció suposarà la pèrdua del dret al seu cobrament.